  Майя Бывальцева 19-тӥ гудырикошконэ Дэбес ёросысь Тыловай черкогуртын нырысетӥ профессиональной удмурт крезьгурчилы Геннадий Корепанов-Камскийлы сӥзем «Певец земли удмуртской» нимам крезьгуро фестиваль ортчоз. Творчествоя коллективъёс сяна, ужрадэ вуозы кибашлыос, музейёсын ужасьёс, суредасьёс. Иворъёсъя «Удмуртия» агентстволэн корреспондентэзлы со сярысь вераз Тыловайысь лулчеберетъя юртлэн кивалтӥсез, крезьгурчилэн выннылыз Людмила Миронова. Фестиваль малпамын удмурт крезьгурчилэсь ужъёссэ утён-возён, соосты туала улонэ вӧлмытон, удмурт кылэз, лулчеберетэз ӝутон но азинтон вылысь. Ужрадэ лыктозы Дэбес ёросысь, Ижкарысь, Дэри но Эгра ёросъёсысь коллективъёс. Фестивальлэн куронэзъя, коллективъёс кык кырӟан быдэстыны кулэ. Одӥгез соос пӧлысь одно ик Геннадий Корепанов-Камскийлэн луыны кулэ. «Корепанов-Камскийлэн произведениез одно ик луыны кулэ. Малы ке шуоно милям ужрадмылэн ужпумез — Геннадий Михайловичлэсь творчествозэ тодмо карон, утён но азинтон. Репертуаразы кык кырӟан пыртыны куриськомы — одӥгзэ Камскийлэсь, одӥгзэ асьсэлэн быръемзыя… Милям (фестивальлэн — ред.) положениямы пыртэмын куинь ӧр. Таиз калык творчество… Собере киужъёсъя юртъёс, соос асьсэлэсь адӟытонзэс лэсьтыны быгатозы, киужъёсынызы мастер-класс лэсьтытны быгатозы, собере отчы ик пыртэмын музей уж, музейёс асьсэлэсь арбериоссэс быгатозы возьматыны, вашкала коллекциоссэс. Таӵеез ӧй на вал, тросэзлы жингыртыса ӧм вуттэ, соин ик пыриськисез ӧжытгес луоз, дыр», — вераз Людмила Миронова. Со сяна, суредъёсын галерея усьтӥськоз. Ас палысьтызы ик суредасьёс Геннадий Корепанов-Камскийлэн вордскем палъёсызлы сӥзем ужъёссэс возьматозы. Фестивале пыриськисьёс но куноос озьы ик фотоадӟытонэн тодматскыны быгатозы. Людмила Мироновалэн верамезъя, фестиваль люкаськем калыклы капчи мылкыд кельтыны кулэ. «Мынам конкурсъёсты ортчытъяме уг поты. Мед со пумиськон-праздник гинэ луоз. <…> Вожвылъяськонысь урод сям потэ ни. Нош татын ог-огенызы тодматскон, асьсэ уженызы герӟет тупатъян луэ. Огзылэсь огзы тодон-валан басьто, учко, эскеро, мукет сямен вераса, адӟытон сыӵе», — пусйиз со. Фестиваль йылпумъяськоз бадӟым самовар котырын. Ваньзы ӵошен Геннадий Корепанов-Камскийлэсь «Самовардэ пукты али…» кырӟанзэ быдэстозы. Нялтас вераса, Геннадий Корепанов-Камскийлы сӥзем нырысетӥез фестиваль Тыловайын ортчиз 2009-тӥ арын. Соку отчы пиналъёс гинэ пыриськизы. 2014-тӥ арын фольклор коллективъёсты люкаллязы. Соку ик пумкылъян кутэмын вал — фестиваль кык арлы одӥг пол ортчытъяськоз. ВАТСАН Геннадий Михайлович Корепанов-Камский вордскиз 18-тӥ гудырикошконэ 1929-тӥ арын туала Дэбес ёросысь Яг (Ягвуково) гуртын. Удмурт крезьгурчи, кырӟась, дышетӥсь, Удмурт АССР-ысь калык артист, Удмурт элькунлэн дано кунмуртэз. Йылпумъяз Москваысь но Казаньысь консерваториосты. Удмуртиысь крезьгурчиослэн огазеяськонзылэн правлениезлэн тӧроез, Ижкарысь крезьгуръя училищелэн, Крезьгуръя театрлэн кивалтӥсез вал. Солэн бадӟым ужъёсыз пӧлын нырысетӥез удмурт балет «Италмас», удмурт кылын нырысетӥез оперетта «Любушка», «Чипчирган» опера-балет, «Россиянка», «Заговор» операос. Геннадий Корепанов-Камскийлэсь нимзэ нуллэ Дэбес ёросысь искусствоосъя школа. Тегъёс: Лулчеберет Дэбес Удмуртия искусство фестиваль удмуртъёс крезьгурчиос  